Solidariteit sal sportlui bystaan teen intimidasie oor BLMMinister Nathi Mthethwa. Foto: Siyabulela Duda/GCIS Solidariteit het vandag sy misnoeë uitgespreek oor die minister van sport, Nathi Mthethwa, se uitlatings in verband met agt Suid-Afrikaanse rugbyspelers wat geweier het om hul knie te buig ter ondersteuning van die BLM-beweging tydens ŉ klubwedstryd in Engeland. Volgens Werner Human, adjunkbestuurshoof vir Regsake en Navorsing by Solidariteit, het die minister geen reg om spelers op grond van hul ondersteuning, al dan nie, van die BLM-beweging te intimideer of te viktimiseer nie. “Sulke gedrag lê geheel en al buite die bevoegdheid van die minister en maak inbreuk op hierdie spelers se vryheid van spraak, oortuigings en geloof. Trouens, ons praat nie eens van vryheid van uitdrukking nie – die minister poog hier om gedwonge uitdrukking van spraak te bewerkstellig. Dit kan nooit geduld word nie.” Maroela Media het vroeër berig die Sale Sharks se agt Suid-Afrikaanse spelers, Rob du Preez (losskakel), Faf de Klerk (skrumskakel), Dan du Preez (agtsteman), Jono Ross (kaptein en flank), Lood de Jager (slot), Jean-Luc du Preez (slot), Akker van der Merwe (haker) en Coenie Oosthuizen (stut), het nie Vrydagaand die knie voor hul wedstryd teen Harlequins gebuig nie. Werner Human, adjunk uitvoerende hoof van regsdienste by Solidariteit. Foto: Reint Dykema. Die spelers het egter steeds gewys dat hulle teen rassisme gekant is deur T-hemde te dra met die woorde “Rugby Against Racism” daarop. Hoewel vier spelers in die beginspan die knie gebuig het, het Manu Tuilagi – die Engelse internasionale speler van Samoaanse herkoms – ook staande gebly. Mthethwa was egter nie baie in sy skik hiermee nie en het ŉ verduideliking hiervoor geëis. Solidariteit het dit verder gestel dat hy sal intree namens enige van die agt spelers wat deur die minister geteiken is, asook enige ander sportlui wat in die beoefening van hul beroep benadeel word weens hul weiering om die BLM-beweging te ondersteun. Hennie Bierman, hoof van die afdeling Beroepsgildes by Solidariteit, verduidelik: “Geen werkgewer kan enigiemand dwing om ŉ politieke beweging te ondersteun nie. Nog erger, geen politikus kan in die werkplek inmeng om ŉ werkgewer te dwing om dit te doen nie. Sportlui is reeds in ŉ besonder kwesbare posisie ten opsigte van werksekerheid. Ons kan nie toelaat dat hul grondwetlike regte ook misken word nie.” Human sluit af: “Vir die minister om teenkanting teen die BLM-beweging as rassisme te beskou, is absurd. Hierdie beweging en sy skadelike voorskrifte en oortuigings moet juis teengestaan word omdat dit negatiewe gevolge vir alle rasse inhou. Tog, hoewel ons nie bereid is om die knie vir BLM te buig nie, beteken dit nie dat ons weier om vir ander daardie ruimte te gun nie. Wat egter onaanvaarbaar is, is om spelers te viktimiseer oor hul eie keuse in dié verband.”